Jan Buys was ‘n Suid-Afrikaanse skilder wat veral bekendheid verwerf het vir sy landskapskilderye van Suid-Afrikaanse tonele. Buys is op 5 September 1909 in Rotterdam in Nederland gebore, kom in 1948 na Suid-Afrika en sterf in 1985 in Johannesburg. Sy opleiding ontvang hy van 1928 tot 1932 aan die Rotterdamse Kunsakademie en daarna in Heidelberg in Duitsland. Van 1933 tot 1939 neem hy deel aan verskeie uitstallings in Nederland en selfs Parys. Tydens die Tweede Wêreldoorlog werk hy in die argief in Rotterdam en maak historiese tekeninge van die gebombardeerde stad. Sy werk is beïnvloed deur Nederlandse en Vlaamse meesters en deur die Italianer Amedeo Modigliani. Die landskappe herinner aan Vlaamse ekspressioniste. Buys word beskryf as die skilder van die nostalgie. In 1949 hou Buys ‘n uitstalling in Johannesburg en tot 1972 hou hy verskeie uitstallings oor die hele Suid-Afrika tot in Namibië en in Nederland. Sy skilderye is te vinde in kunsgalerye in o.a. Kaapstad, Kimberley, Bloemfontein, Graaff-Reinet en Rotterdam. art-archives-southafrica.ch Hahndick, Herman J.: Jan Buys – painter of paradise. Lantern, tydskrif vir volksopvoeding. Jaargang 2, no.1, Augustus 1952.